**Likumprojekta "Grozījumi likumā "Par valsts institūciju darbību ārkārtējās situācijas laikā saistībā ar Covid-19 izplatību"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta "Grozījumi likumā "Par valsts institūciju darbību ārkārtējās situācijas laikā saistībā ar Covid-19 izplatību" (turpmāk – projekts) mērķis ir precizēt atsevišķu valsts institūciju darbību, tiesības un pienākumus, kā arī privātpersonu tiesības un pienākumus visā valsts teritorijā izsludinātās ārkārtējās situācijas laikā saistībā ar COVID – 19 izplatību.  Projekts stāsies spēkā nākamajā dienā pēc izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1) Ministru kabineta 2020. gada 12. marta rīkojums Nr.103 “Par ārkārtas situācijas izsludināšanu” (turpmāk – MK rīkojums Nr.103);  2)  Tieslietu ministrijas, Aizsardzības ministrijas, Iekšlietu ministrijas un Vides aizsardzības un reģionālās attīstības ministrijas kopīga iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2020. gada 12. martā visā valsts teritorijā ar MK rīkojumu Nr. 103 tika izsludināta ārkārtējā situācija saistībā ar COVID – 19 izplatību. Ārkārtējās situācijas izsludināšanu un Ministru kabineta kompetenci nosaka likums “Par ārkārtējo situāciju un izņēmuma stāvokli”, savukārt Ministra kabineta kompetence epidemioloģiskās drošības jomā nosaka Epidemioloģiskās drošības likums. Tomēr šā brīža situācijā minētajos likumos paredzētais pilnvarojums Ministru kabinetam nav pietiekams, lai normatīvi regulētu dažādu valsts institūciju darbību un privātpersonu tiesības COVID – 19 izplatības ierobežošanai.  Ievērojot minēto, 2020. gada 5. aprīlī stājās spēkā likums "Par valsts institūciju darbību ārkārtējās situācijas laikā saistībā ar Covid-19 izplatību", kas noteic valsts institūciju darbības pamatprincipus un atsevišķas valsts institūciju un privātpersonu tiesības un pienākumus ar Covid-19 izplatību saistītā valsts apdraudējuma un tā seku novēršanai un pārvarēšanai.  Ņemot vērā COVID-19 izplatības gan Latvijā, gan visā pasaulē tendences un epidemiologu ieteikumus, Ministru kabinets ar 2020. gada 7. aprīļa rīkojumu Nr. 161 „Grozījumi Ministru kabineta 2020. gada 12. marta rīkojumā Nr. 103 „[Par ārkārtējās situācijas izsludināšanu](https://likumi.lv/ta/id/313191-par-arkartejas-situacijas-izsludinasanu)”” pagarināja ārkārtējās situācijas stāvokli valstī līdz 2020. gada 12. maijam. Šobrīd nav indikāciju, ka nebūs nepieciešams papildu ārkārtējās situācijas pagarinājums. Tādējādi pēc ārkārtējās situācijas termiņa pagarināšanas Tieslietu ministrija sadarbībā ar citām ministrijām izvērtēja likuma "Par valsts institūciju darbību ārkārtējās situācijas laikā saistībā ar Covid-19 izplatību" (turpmāk – likums) regulējumu un secināja, ka nepieciešams likumā precizēt atsevišķu valsts institūciju, kā arī privātpersonu tiesības un pienākumus visā valsts teritorijā izsludinātās ārkārtējās situācijas laikā saistībā ar COVID – 19 izplatību: 1. Lai nodrošinātu tiesību normu piemērotājiem skaidru tiesisko regulējumu un vienotu savstarpēji korelējošu tiesību normu (šo likumu, Administratīvā procesa likumu un speciālo likumu - Uzturlīdzekļu garantiju fonda likumu) interpretāciju praksē, papildināms likuma 3. panta trešās daļas otrais teikums, skaidrāk nosakot, ka likumā noteiktais izņēmums par gadījumiem, kad uz ārkārtējās situācijas laiku administratīvā akta piespiedu izpilde nav apturama, nepārprotami attiecināms arī uz Uzturlīdzekļu garantiju fonda administrācijas pieņemto lēmumu piespiedu izpildi.Savukārt, lai ilgākā laika posmā iestādes un tiesas varētu izskatīt administratīvās lietas, veikt procesuālas darbības un pieņemt lēmumus (spriedumus), nepieciešams precizēt likuma 3. panta sesto daļu. Atbilstoši šobrīd spēkā esošajam likuma regulējumam administratīvā procesa dalībniekam ir tiesības uz procesuālā termiņa pagarinājumu vai atjaunošanu, ja procesuālā termiņa beigas iestājas ārkārtējās situācijas laikā, izņemot gadījumu, kad iepriekš noteiktā procesuālā termiņa ievērošana ir nepieciešama Covid-19 izplatības apkarošanai vai valsts demokrātiskās iekārtas pastāvēšanai ārkārtējās situācijas laikā. Saskaņā ar šo normu ārkārtējā situācija pati par sevi ir pietiekama, lai administratīvā procesa dalībnieks nepildītu tam noteiktos pienākumus vai neizmantotu savas tiesības. Jānorāda, ka administratīvo lietu skaits mērāms tūkstošos. Ikvienā administratīvajā lietā procesa dalībniekam ar normatīvo aktu vai iestādes, tiesas vai tiesneša lēmumu var būt noteikts laiks kādu pienākumu pildīšanai vai tiesību izmantošanai. Likuma 3. panta sestā daļa faktiski ļauj šo pienākumu nepildīt vai tiesības neizmantot ārkārtējās situācijas laikā, ja procesuālais termiņš beidzas ārkārtējās situācijas laikā, par to nepaziņojot iestādei vai tiesai. Šāda situācija ilgtermiņā rada tiesisko nenoteiktību, kas savukārt ir pretrunā no Latvijas Republikas Satversmes 1. panta izrietošajam tiesiskās stabilitātes principam, atbilstoši kuram valstij ir pienākums nodrošināt tiesisko attiecību noteiktību un stabilitāti.Lai novērstu minēto situāciju, kā arī lai administratīvā procesa dalībnieki izturētos atbildīgi un godprātīgi pret savu procesuālo tiesību izmantošanu un procesuālo pienākumu veikšanu, izmantojot likuma 3. panta sestajā daļā noteiktās tiesības tikai tajos gadījumos, kad tas objektīvu iemeslu dēļ ir nepieciešams, projekts paredz precizēt likuma 3. panta sesto daļu tādējādi, ka administratīvā procesa dalībnieks var lūgt pagarināt vai atjaunot procesuālo termiņu, ja procesuālā termiņa beigas iestājas ārkārtējās situācijas laikā un šo termiņu nav iespējams ievērot valstī izsludinātās ārkārtējās situācijas dēļ, ievērojot konkrētās personas dzīvē ar to saistītos objektīvos apstākļus.Proti, projekts precizē, ka izsludinātā ārkārtējā situācija pati par sevi nav iemesls, lai neturpinātu pildīt procesuālos pienākumus vai īstenot tiesības. Tā ir iemesls termiņa nokavējumam tad, ja objektīvu iemeslu dēļ, kas ir saistīti ar ārkārtējo situāciju, termiņu nav bijis iespējams ievērot. Projekts paredz, ka procesuālo termiņu pagarina vai atjauno iestāde, tiesa vai tiesnesis, ja atzīst konkrētos apstākļus par attaisnojošiem. Minētais regulējums novērsīs tādas situācijas, kad personai ir visas iespējas un prasmes kādu procesuālo darbību veikt, piemēram, elektroniskajā vidē, bet tā šīs iespējas neizmanto aiz nevērības, tādējādi nepamatoti novilcinot administratīvo procesu iestādē vai tiesā. Tajā pašā laikā tas dos iespējas procesa dalībniekiem, kuriem pastāv objektīvi iemesli, kuru dēļ ārkārtējās situācijas laikā nevar veikt kādu procesuālo darbību, to izpildīt, tiklīdz šie apstākļi būs beigušies.Lai nodrošinātu privātpersonu tiesību ievērošanu tiem administratīvā procesa dalībniekiem, kas savas tiesības ieguvuši līdz šā jaunā regulējuma spēkā stāšanās dienai, projekts paredz papildināt likumu ar pārejas noteikumu. Atbilstoši tam administratīvā procesa dalībniekam saglabājas iepriekš likumā paredzētās tiesības uz procesuālā termiņa pagarinājumu vai atjaunošanu kārtībā, kāda bija pirms šiem grozījumiem. Proti, ārkārtējās situācijas pastāvēšana pati par sevi ir uzskatāma par pietiekamu apstākli, lai pagarinātu vai atjaunotu procesuālo termiņu. 2. Civilprocesa likuma (turpmāk - CPL) 51.-53. pants regulē nokavēto likumā noteikto procesuālo termiņu atjaunošanas un tiesneša noteikto termiņu pagarināšanas kārtību. Projekts piedāvā likuma 4. pantu papildināt ar 2.1 daļu, kuras mērķis nav atkāpties no CPL sistēmas, bet papildus CPL noteiktajam vērst tiesu uzmanību, ka valsts noteiktie ierobežojumi ārkārtējās situācijas saistībā ar Covid-19 izplatību laikā var būtiski apgrūtināt, kavēt vai pat padarīt par neiespējamu lietas dalībniekam izmantot savas procesuālās tiesības likumā vai tiesas noteiktajā termiņā, ja procesuālā termiņa beigas iestājas ārkārtējās situācijas laikā. Ņemot vērā, ka valsts noteiktie ierobežojumi saistībā ar Covid-19 izplatības mazināšanu nav atkarīgi no lietas dalībnieka gribas, bet gan ir valsts noteikti,  likumdevēja ieskatā tiesai, saņemot attiecīgu pieteikumu, ir papildus jāvērtē, vai procesuālā termiņa nokavējums vai pagarinājums būs attaisnojošs saistībā ar to, ka ārkārtējā situācijā noteiktie ierobežojumi attiecīgajā civillietā  būtiski apgrūtināja, kavēja vai padarīja pa neiespējamu lietas dalībnieka procesuālo tiesību izmantošanu likumā vai tiesas noteiktajā termiņā. 3. Likuma 5. pants expressis verbis regulē tikai administratīvo pārkāpumu lietu noilgumu termiņus, ārkārtejās situācijas laikā, bet nenoteic administratīvās komisijas, kas izskata lietu par audzinoša rakstura piespiedu līdzekļu piemērošanu bērnam, lēmuma pieņemšanas noilguma termiņu. Ņemot vērā minēto, projekts paredz papildināt likuma 5. pantu ar piekto daļu, nosakot, ka administratīvā komisija, kas izskata lietu par audzinoša rakstura piespiedu līdzekļu piemērošanu bērnam, var pagarināt lēmuma pieņemšanas termiņu, bet ne ilgāk par diviem mēnešiem pēc ārkārtējās situācijas beigām. Šādā gadījumā uzskatāms, ka attiecīgi pagarinās arī lēmuma pieņemšanas noilguma termiņš. Analoģisks regulējums ir ietverts šobrīd spēkā esošajā likuma 5. panta trešajā daļā (attiecībā uz lēmumu administratīvā pārkāpuma lietās pieņemšanas termiņu pagarināšanu). 4. Nepieciešams rast risinājumu situācijai, kad zvērināts notārs negūst ienākumus saistībā ar Covid-19 izplatību valstī izsludinātās ārkārtējās situācijas dēļ. Notariāta likumā un likumā "Par interešu konflikta novēršanu valsts amatpersonu darbībā" noteiktie amatu savienošanas ierobežojumi tiek saistīti ar zvērināta notāra kā valsts amatpersonas pienākumu izpildi un tie nodrošina, ka amatpersona, pildot valsts amatpersonas amata pienākumus, nenonāk interešu konfliktā. Ņemot vērā, ka ārkārtējās situācijas laikā problēma ar strauju zvērinātu notāru ienākumu samazinājumu ir aktuāla, projekts piedāvā noteikt, ka saistībā ar Covid-19 izplatību valstī izsludinātās ārkārtējās situācijas dēļ zvērinātam notāram ir tiesības doties ilgākā atvaļinājumā, nekā to Notariāta likuma 173.panta otrā daļa[[1]](#footnote-1) pieļauj. Šāds risinājums zvērinātam notāram vismaz ļautu samazināt izdevumus par prakses uzturēšanu (telpu nomu utt.) līdz minimumam, zvērināts notārs saglabātu amatu un drīz pēc ārkārtējās situācijas beigām varētu atgriezties amatā, savukārt notariālās palīdzības sniedzēju tiesības netiktu aizskartas ar zvērināta notāra prakses apturēšanu.  Šādā gadījumā zvērināta notāra, kas dosies atvaļinājumā, grāmatas, lietas, akti un glabājamās vērtības tiks nodotas aizvietotājam tūlīt, nevis kā tas šobrīd noteikts Notariāta likuma 176. panta otrajā daļā[[2]](#footnote-2). Līdz ar to pēc iesnieguma saņemšanas Latvijas Zvērinātu notāru padome nekavējoties uzdos aizstāt zvērinātu notāru citam zvērinātam notāram vai cita zvērināta notāra palīgam (proti, projekts paredzēts gadījumiem, kad zvērinātu notāru neaizvieto šī konkrētā zvērināta notāra palīgs), un tieslietu ministrs ar rīkojumu aizstājamā zvērināta notāra grāmatas, lietas, aktus un glabājamās vērtības uz laiku, kamēr zvērināts notārs nepilda savus pienākumus, Notariāta likuma 61.1 un 62. pantā noteiktajā kārtībā uzdos nekavējoties nodot zvērinātam notāram, kurš aizstāj zvērinātu notāru vai kura palīgs aizstāj zvērinātu notāru. Tā zvērināta notāra zīmogu, kura grāmatas, lietas, akti un glabājamās vērtības pārņemamas, nodos tieslietu ministram neievīlētu. Norādāms, ja atbilstoši esošajam regulējumam notāram ir jāglabā lietas četrus mēnešus, tas nozīmē, ka zvērinātam notāram lietu glabāšanai ir jāsaglabā arī biroja telpas. Turklāt šī prasība notāram kā pašnodarbinātai personai liedz saņemt dīkstāves pabalstu. Jebkurā laikā kāds iepriekšējais klients var gribēt saņemt kāda akta izrakstu, līdz ar to zvērināts notārs būs spiests veikt saimniecisku darbību, lai neciestu personas tiesiskās intereses. Tādējādi, nododot lietas nekavējoši zvērinātam notāram vai kāda cita zvērināta notāra palīgam, zvērināta notāra prakse vairs nenotiek un zvērināts notārs ir tiesīgs slēgt sava biroja telpas, tādējādi arī ieekonomējot savus personiskos finanšu līdzekļus.  Līdz ar to projekta mērķis ir laicīgi radīt tiesisko risinājumu konkrētai dzīves situācijai, proti, kad notikums iestāsies, lai tam jau būtu tiesisks risinājums. Pašreiz nav prognozējams, kas notiks 12. maijā, proti, kādi ierobežojumi tiks vai netiks saglabāti. Vienlaikus ir skaidrs, ka daļa ierobežojumu noteikti paliks spēkā un tie ietekmēs ekonomisko aktivitāti, kas, savukārt, turpinās atstāt ietekmi uz notariālo darbību skaitu un zvērinātu notāru ienākumiem. Ārkārtējā situācija radīs ekonomisko lejupslīdi, kuras sekas būs jūtamas tikai pēc kāda laika. Šobrīd ir dažādas ekonomistu prognozes par ekonomikas lejupslīdi. Patiesos apmērus neviens šobrīd nevar noteikt. Tādējādi lielākajās Latvijas pilsētās, kurās praktizē daudz zvērinātu notāru, piemēram, Rīgā, izstrādātais regulējums var būt ļoti nepieciešams.  5. Citu Eiropas Savienības valstu, Eiropas Ekonomikas zonas valstu vai Šveices Konfederācijas pilsoņiem (turpmāk-Eiropas Savienības pilsoņi) un personām, kuras pastāvīgi dzīvo šajās valstīs, ārkārtējās situācijas laikā var beigties personu apliecinoša dokumenta, kas vienlaikus ir arī ceļošanas dokuments, derīguma termiņš, līdz ar to var būt apgrūtināta šo personu pārvietošanās, proti, iespēja atgriezties uz mītnes valstī, kur personai būs iespējas saņemt jaunu personu apliecinošu dokumentu. Šobrīd pēc Iekšlietu ministrijas sniegtās informācijas tikai Bulgārijas vēstniecība Varšavā ir paziņojusi, ka tiek pagarināts derīguma termiņš Bulgārijas pilsoņu pasēm un personu apliecībām, kuru derīguma termiņi beigušies vai beigsies ārkārtējās situācijas laikā. Tomēr nav izslēgta iespēja, ka līdzīgi var rīkoties arī citas dalībvalstis, līdz ar to būtu ieviešama vienota pieeja valsts institūciju rīcībai šādās situācijās.  Tādējādi projekts paredz papildināt likumu ar jaunu pantu, paredzot Eiropas Savienības pilsoņiem, Eiropas Ekonomikas zonas valsts vai Šveices Konfederācijas pilsoņiem un personām, kuras pastāvīgi dzīvo šajās valstīs, piešķirt līdzīgas tiesības, kā Latvijas Republikas izsniegto personu apliecinošo dokumentu turētājiem saskaņā ar likuma 8. panta pirmo daļu. Līdz ar šo grozījumu Valsts robežsardzes priekšniekam nav nepieciešams vērtēt apstākļus un pieņemt lēmumu attiecībā uz valsts robežas šķērsošanu par katru Eiropas Savienības pilsoni, kuram nav derīgs ceļošanas dokuments. Visbeidzot tiktu atslogoti gan Valsts robežsardzes, gan arī citu iestāžu administratīvie resursi, jo vienota pieeja novērstu to, ka iestādēm būtu jāizvērtē katru individuālo gadījumu, tai skaitā Valsts robežsardzei nebūtu nepieciešams noskaidrot informāciju par citās Eiropas Savienības dalībvalstīs izsniegto personu apliecinošu dokumentu derīguma termiņa pagarināšanu. Attiecīgs likuma grozījums tika izvērtēts un atbalstīts ar Ministru prezidenta 2020. gada 16. marta rīkojumu Nr. 2020/1.2.1.-60 “Par starpinstitūciju koordinācijas grupu" izveidotās starpinstitūciju darbības koordinācijas grupas 2020. gada 17. aprīļa sanāksmē.  6.  Saskaņā ar Valsts un pašvaldību institūciju amatpersonu un darbinieku atlīdzības likuma 39. panta pirmo daļu Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm (turpmāk – amatpersonas) ir tiesības saņemt apmaksātu veselības aprūpi.  Apmaksātās veselības aprūpes saņemšanas nosacījumus, apmaksājamo pakalpojumu veidus un apmaksas kārtību nosaka Ministru kabineta 2010. gada 21. jūnija noteikumi Nr. 569 “Kārtība, kādā Iekšlietu ministrijas sistēmas iestāžu un Ieslodzījuma vietu pārvaldes amatpersona ar speciālo dienesta pakāpi saņem apmaksātus veselības aprūpes pakalpojumus” (turpmāk – noteikumi Nr. 569).  Saskaņā ar noteikumu Nr. 569 2.5. apakšpunktu apmaksāta veselības aprūpe ietver arī medicīniskās rehabilitācijas kursu, ne ilgāku par divām nedēļām, viena gada laikā pēc nelaimes gadījumā darbā, pārciestas traumas vai ķirurģiskas operācijas. Līdz ar to, amatpersonām ir ierobežots laika termiņš, kādā tās var saņemt apmaksātu medicīniskās rehabilitācijas kursu – viens gads.  Atbilstoši noteikumu Nr. 569 tiesiskajam regulējumam veselības aprūpes pakalpojumus amatpersonām apmaksā Iekšlietu ministrijas veselības un sporta centrs saskaņā ar amatpersonas iesniegumu, iepriekš medicīniskās rehabilitācijas iestādei nosūtot garantijas vēstuli par pakalpojuma apmaksu.  Saskaņā ar veselības ministra 2020. gada 25. marta rīkojumu Nr. 59 “Par veselības aprūpes pakalpojumu sniegšanas ierobežošanu ārkārtējās situācijas laikā” ar COVID-19 saistītās ārkārtējās situācijas laikā ir ierobežota iespēja saņemt veselības aprūpes pakalpojumus, tostarp medicīnisko rehabilitāciju. Saskaņā ar minētā rīkojuma 1.11. apakšpunktu izņēmums šajā ziņā ir akūtās un subakūtās rehabilitācijas pakalpojumi personām, kurām šī pakalpojumu atlikšana var radīt risku invaliditātei vai darbaspēju zudumu. Medicīniskās rehabilitācijas iestādes ne vienmēr prognozē minēto risku iestāšanos, līdz ar to, ir radusies situācija, ka amatpersonām valstī noteikto veselības aprūpes saņemšanas ierobežojumu dēļ šobrīd medicīnisko rehabilitāciju nav iespējams saņemt vai plānotā rehabilitācijas rezervācija tiek atlikta.  Ņemot vērā minēto, daļa amatpersonu, kurām viena gada medicīniskās rehabilitācijas kursa saņemšanas termiņš beidzas ārkārtējās situācijas laikā vai mēnesi pēc tam, zaudēs savas normatīvajos aktos noteiktās tiesības saņemt apmaksātu rehabilitāciju.  Ievērojot minēto, kā arī lai ierobežotu COVID-19 izplatīšanās riskus, ir nepieciešams veikt grozījumus likumā, paredzot amatpersonu tiesības saņemt apmaksāto medicīnisko rehabilitācijas kursu trīs mēnešus pēc attiecīgo ierobežojumu atcelšanas.  Attiecīgs likuma grozījums tika izvērtēts un atbalstīts ar Ministru prezidenta 2020. gada 16. marta rīkojumu Nr. 2020/1.2.1.-60 “Par starpinstitūciju koordinācijas grupu" izveidotās starpinstitūciju darbības koordinācijas grupas 2020. gada 20. aprīļa sanāksmē.  Valsts aizsardzības militāro objektu un iepirkumu centram būs tiesības veikt individuālo aizsarglīdzekļu un dezinfekcijas līdzekļu iepirkumu, lai sniegtu bezmaksas jeb humāno palīdzību COVID-19 izplatības visvairāk skartajām ārvalstīm slimības ierobežošanai un seku apkarošanai, un nodrošināt iegādāto preču kā valsts materiālo rezervju uzglabāšanu un nodošanu Ārlietu ministrijai.  7. Lai nodrošinātu optimālu un efektīvu finanšu līdzekļu neparedzētajiem gadījumiem izlietošanu, kā arī, lai veicinātu starptautisko sadarbību veselības krīzes pārvarēšanā, nepieciešams likumā iekļaut regulējumu, kas noteiktu, ka Aizsardzības ministrijai ir tiesības Aizsardzības resoram iegādātos individuālos aizsarglīdzekļus un dezinfekcijas līdzekļus atsavināt sabiedroto valstu bruņotajiem spēkiem par iegādes cenu, nepiemērojot Publiskas personas mantas atsavināšanas likumā noteikto publiskas personas mantas atsavināšanas procedūru – pārdošanu izsolē. Likumprojektā minētā atsavināšanas procedūra nav attiecināma uz preču apriti Latvijas teritorijā.  Atbilstoši institūciju prioritāro vajadzību sarakstā norādītajam Aizsardzības ministrija koordinē un plāno, savukārt Valsts aizsardzības militāro objektu un iepirkumu centrs (turpmāk – VAMOIC) veic individuālo aizsarglīdzekļu un dezinfekcijas līdzekļu iegādes noteiktos apjomos un noteiktam periodam, lai nodrošinātu institūcijām šo materiālo rezervju uzkrājumu pieejamību. Materiālo rezervju iegāde pa daļām tiek veikta, lai ekonomētu finanšu līdzekļus un varētu izmantot zemākās cenas piedāvājumus, kas noteiktajā laika periodā ir pieejama.  Ņemot vērā šo situāciju, kā arī to, ka sabiedroto valstu bruņotie spēki ir izrādījuši interesi sadarboties, atsavinot Nacionālo bruņoto spēku rīcībā (bilancē) esošos brīvos individuālos aizsardzības un dezinfekcijas līdzekļus par iegādes izmaksām, nepieciešams noteikt regulējumu, kas atvieglotu šādas procedūras veikšanu.  Šāds regulējums tiktu attiecināts tikai uz jau iegādātiem materiālo rezervju pārpalikumiem, nosakot izņēmumu no vispārējās publiskas personas mantas atsavināšanas kārtības, kas noteikta Publiskas personas mantas atsavināšanas likumā, proti, atļaujot šo mantu atsavināt bez izsoles izsludināšanas.  Atsavinot Aizsardzības ministrijas resora brīvās materiālās rezerves (individuālos aizsardzības un dezinfekcijas līdzekļus) sabiedroto valstu bruņotajiem spēkiem pēc to faktiskās vērtības un iegūtos finanšu līdzekļus atgūstot VAMOIC, tiktu panākta efektīvāka finanšu līdzekļu izmantošana, kas radītu iespēju nākamās materiālās rezerves institūciju vajadzībām iepirkt par tirgū zemāko cenu, kas jaunas iegādes brīdī būtu pieejama. Tāpat atvieglotā atsavināšanas procedūra veicinās starptautisko sadarbību un neietekmēs to materiālo rezervju apjomus, kas ir nepieciešami Latvijas institūcijām veselības krīzes pārvarēšanai.  Lai veicinātu starptautisko sadarbību veselības krīzes pārvarēšanā, un sniegtu atbalstu visvairāk skartajām Eiropas Savienības dalībvalstīm COVID-19 uzliesmojuma izplatības ierobežošanai un seku apkarošanai, nepieciešams likumā iekļaut regulējumu, kas noteiktu, ka šim mērķim VAMOIC ir tiesības veikt individuālo aizsarglīdzekļu un dezinfekcijas līdzekļu iepirkumu.  COVID-19 pandēmija upuru skaita ziņā vissmagāk ir skārusi Itāliju un Spāniju, bet proporcionāli uz iedzīvotāju skaitu pasaulē – Sanmarīno. Minētās valstis, izmantojot NATO Katastrofu koordinācijas centra informācijas apmaiņas sistēmu un arī oficiālas vēstules, ir lūgušas Alianses sabiedroto un ES valstu atbalstu atsevišķa tām trūkstošā medicīnas aprīkojuma un preču iegādei.  Ārlietu ministrija uzskata par solidāru pienākumu atsaukties uz šāda veida palīdzības lūgumiem, sniedzot kaut nelielu palīdzību ārkārtas situācijā visvairāk cietušajām valstīm. Ārlietu ministrija rosina nodrošināt Latvijā ražotu dezinfekcijas līdzekļu piegādi minētajām valstīm. Aizsarglīdzekļu un dezinfekcijas līdzekļu nogāde sabiedroto valstīm neatstātu negatīvu ietekmi uz Latvijas pašas medicīnas iestāžu vajadzībām ierobežot COVID-19 ietekmi.  Attiecīgs likuma grozījums tika izvērtēts un atbalstīts ar Ministru prezidenta 2020. gada 16. marta rīkojumu Nr. 2020/1.2.1.-60 “Par starpinstitūciju koordinācijas grupu" izveidotās starpinstitūciju darbības koordinācijas grupas 2020. gada 20. aprīļa sanāksmē.  Pēc dezinfekcijas līdzekļu iegādes Ārlietu ministrija organizēs transporta pakalpojumus, ar ko dezinfekcijas līdzekļi tiks nogādāti attiecīgajās valstīs, un ar Latvijas vēstniecību Spānijā, Itālijā un Sanmarīno starpniecību tiek tiks nodoti šo valstu atbildīgajiem dienestiem, pretī saņemot rakstisku apliecinājumu par šo preču pieņemšanu.  8.  Teritorijas attīstības plānošanas dokumentu (turpmāk – plānošanas dokuments) izstrādes procedūra ir noteikta Ministru kabineta 2014. gada 14. oktobra noteikumos Nr.628 “Noteikumi par pašvaldību teritorijas attīstības plānošanas dokumentiem” (turpmāk – noteikumi Nr.628). Plānošanas dokumentus apstiprina šādā kārtībā:  1.Attīstības programmu un ilgtspējīgas attīstības stratēģiju - ar lēmumu;  2.Teritorijas plānojumu un lokālplānojumu - ar saistošajiem noteikumiem;  3. Detālplānojumu - ar vispārīgo administratīvo aktu.  Minētie nosacījumi par dokumentu apstiprināšanu ar projektu netiek mainīti.  Grozījums likumā, to papildinot ar 39. pantu, izstrādāts, lai risinātu jautājumu par efektīvu visa veida vietējās pašvaldības plānošanas dokumentu apspriešanu ārkārtējās situācijas laikā, līdzsvarojot nepieciešamību pēc efektīva teritorijas attīstības procesa nodrošināšanas ar sabiedrības tiesībām uz līdzdalību teritorijas plānošanas procesā.  Atbilstoši Ministru kabineta 2009. gada 25. augusta noteikumiem Nr.970 “Sabiedrības līdzdalības kārtība attīstības plānošanas procesā” publiskā apspriešana ir ar ārējo normatīvo aktu vai institūcijas noteikts laikaposms, kurā sabiedrības pārstāvji sniedz savus iebildumus un priekšlikumus vai piedalās citās institūcijas organizētās sabiedrības līdzdalības aktivitātēs (piemēram, sabiedriskajās apspriedēs un sabiedriskās domas aptaujās).  Tādējādi sabiedrībai jānodrošina tiesības piedalīties apspriešanā gan klātienē, gan attālināti.  Ārkārtējās situācijas laikā, kad noteikti personu sociālās distancēšanās pasākumi un pulcēšanās aizliegumi, iespējas organizēt publiskās apspriešanas klātienē ir liegtas. Tādēļ sākotnēji ar MK rīkojumu nr. 103 (25.03.2020. redakcijā) noteikts, ka no teritorijas attīstības plānošanas normatīvajiem aktiem izrietošo un līdz 2020. gada 23. martam uzsākto sabiedrisko vai publisko apspriešanu termiņos netiek ieskaitīts laiks, kad valsts teritorijā ir ārkārtējā situācija. Taču šāds risinājums tika izstrādāts laikā, kad ārkārtējā situācija bija izsludināta līdz 2020. gada 14. aprīlim. Taču 07.04.2020. ar grozījumu rīkojuma Nr. 161 redakcijā ārkārtējās situācijas termiņš pagarināts līdz 2020. gada 12. maijam.  Tādējādi jau šobrīd ārkārtējā situācija izsludināta uz laika periodu - divi mēneši un izstrādāto teritorijas attīstības plānošanas dokumentu apspriešana ir kavēta. Šāds ārkārtējās situācijas termiņa pagarinājums liek meklēt citus risinājumus, lai saglabājot sabiedrībai tiesības piedalīties attiecīgo dokumentu apspriešanā, vienlaikus tomēr netiktu būtiski kavēts teritorijas attīstības process.  Projektā sagatavotais priekšlikums paredz, ka visos gadījumos, kad izstrādāts vietējās pašvaldības lokālplānojums vai detālplānojums, sabiedrība ir iesaistāma attiecīgo dokumentu apspriešanā gan klātienē, gan attālināti. Bez tā jāievēro vēl divi kumulatīvi nosacījumi:  1.apspriešanas kopējais laiks nedrīkst būt īsāks, kā to nosaka noteikumi nr. 628;  2.apspriešanas laiks klātienē nedrīkst būt īsāks, kā divas nedēļas.  Projektā noteikts papildu pienākums sabiedrības informēšanai par publisko apspriešanu - paziņojums par īpašo publiskās apspriešanas formu un kārtību ārkārtas situācijas laikā papildus noteikumos Nr.628 noteiktajam publicējams oficiālajā izdevumā “ Latvijas Vēstnesis”. Paziņojumā norādama informācija, kas atbilst noteikumos Nr.628 noteiktajam paziņojuma saturam.  Noteikumi Nr.628 noteic, ka, izvērtējot lokālplānojuma un detālplānojuma 1. redakcijas publiskās apspriešanas laikā saņemtos priekšlikumus, pašvaldība lemj par attiecīgā plānošanas dokumenta apstiprināšanu vai pilnveidošanu. Arī pilnveidošanai jāievēro tie paši nosacījumi un termiņi, kā apspriežot plānošanas dokumenta pirmo redakciju.  9. Valstī izsludinātās ārkārtējās situācijas seku rezultātā personām rodas dažādi juridiski risināmi jautājumi, kas saistīti ar ģimenes tiesībām, aizsardzību no vardarbības, cietušo tiesībām, darba strīdiem, saistību izpildi, zaudējumu piedziņu u.c. Minēto jautājumu risināšanai nereti ir nepieciešams saņemt kvalificēta speciālista konsultāciju. Konsultāciju mērķis ir veicināt personu informētību par savām tiesībām un tiesisko interešu aizsardzību ārkārtējās situācijas apstākļos, lai savlaicīgi novērstu iespējamo tiesību aizskārumu vai iespējami ātri un ar mazākiem zaudējumiem atrisinātu radušos tiesību aizskārumu.  Ņemot vērā, ka pašreizējais valsts nodrošinātās juridiskās palīdzības pakalpojums ir pieejams tikai noteiktam personu lokam pie noteiktiem kritērijiem (piemēram, maznodrošinātas vai trūcīgas personas statuss, valsts apgādībā esošās personas), apzinoties ārkārtējās situācijas radīto seku ietekmi uz ievērojami lielāku sabiedrības daļu un tās šā brīža iespējām sev nodrošināt kvalificēta juridiskās palīdzības sniedzēja konsultāciju, ir rasts risinājums īslaicīgi nodrošināt ātru un kvalificētu juridisko konsultāciju saņemšanu ikvienam, kuram ārkārtējās situācijas apstākļu ietekmē ir radusies nepieciešamība tās.  Šī mērķa sasniegšanai ir nepieciešams organizēt juridisku konsultāciju sniegšanu, piesaistot juridiskās palīdzības sniedzējus, kuri ir noslēguši līgumus ar Juridiskās palīdzības administrāciju. Minēto palīdzību personas varētu saņemt pa bezmaksas informatīvo tālruni 116006 „Palīdzības dienests noziegumu upuriem” (telefonlīnija un interaktīva rakstveida komunikācijas platforma), kas izveidots un darbojas atbilstoši 2015.gada 30.septembrī noslēgtajam deleģēšanas līgumam starp Juridiskās palīdzības administrāciju un biedrību “Skalbes”. Juridiskās palīdzības sniedzēji biedrības “Skalbes” birojā vai, pāradresējot uz saviem tālruņiem savos birojos, izmantojot minētā atbalsta tālruņa infrastruktūru sniegtu telefonkonsultācijas un rakstiskas atbildes tiešsaistē uz iedzīvotāju juridiska rakstura jautājumiem speciālajā komunikācijas platformā.  Minētais risinājums ir Juridiskās palīdzības administrācijas organizēts papildpakalpojums sabiedrības atbalstam ārpus šā brīža Valsts nodrošinātās juridiskās palīdzības likumā noteiktā regulējuma. Šā atbalsta pasākuma laiks ir plānots īslaicīgs, t.i., valstī noteiktās ārkārtējās situācijas laikā vai arī līdz brīdim, kad tiek izlietots šim mērķim novirzītais finansējums. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Ārlietu ministrija, Aizsardzības ministrija, Iekšlietu ministrija un Vides aizsardzības un reģionālās attīstības ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Jebkuru fizisku vai juridisku personu grupu. |
| 2. | Tiesiskā regulējuma ietekme uz tautsaimniecību un administratīvo slogu | Tā kā COVID – 19 izplatību šobrīd nav iespējams prognozēt, nevar prognozēt projekta ietekmi uz tautsaimniecību un administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Projekts veicinās cilvēku savstarpējo sociālo distancēšanos, kas nepieciešama COVID – 19 izplatības novēršanai. |

|  |
| --- |
| **III. "Tiesību akta projekta ietekme uz valsts budžetu un pašvaldību budžetiem"** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Projekts atbilst Eiropas Cilvēka tiesību un pamatbrīvību aizsardzības konvencijas 6. pantam (tiesības uz taisnīgu tiesu), 4. Protokola 4. pantam (ārvalstnieku kolektīvās izraidīšanas aizliegums) un ANO Starptautiskā pakta par pilsoniskajām un politiskajām tiesībām 14. pantam (tiesības uz taisnīgu tiesu). |
| 3. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saistībā ar COVID – 19 izplatību nepieciešama likumdevēja nekavējoša rīcība valsts institūciju darbības ārkārtējās situācijas laikā noregulēšanai, tādejādi sabiedrības līdzdalība projekta izstrādē nav iespējama. |
| 2. | Sabiedrības līdzdalība projekta izstrādē | Skatīt šīs sadaļa 1.punktu. |
| 3. | Sabiedrības līdzdalības rezultāti | Skatīt šīs sadaļa 1.punktu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Visas valsts institūcijas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neparedz jaunu institūciju izveidi, esošu institūciju likvidāciju vai reorganizāciju. |
| 3. | Cita informācija | Nav |

Ministru prezidenta biedrs,

tieslietu ministrs J. Bordāns

Rāgs 67036974

Ilgaža 67036814

Žvīgure 67036906

Laura 67036980

v\_sk. = 3927

1. Darbnespējas vai citos svarīgos gadījumos zvērinātam notāram var piešķirt ilgāku atvaļinājumu, taču ne vairāk kā septiņus mēnešus gadā [..]. [↑](#footnote-ref-1)
2. Ja zvērinātu notāru vairāk nekā četrus mēnešus aizstāj cits zvērināts notārs vai cita zvērināta notāra palīgs, ar tieslietu ministra vai viņa noteiktas amatpersonas rīkojumu aizstājamā notāra grāmatas, lietas, akti un glabājamās vērtības uz laiku, kamēr zvērināts notārs nepilda savus pienākumus, šā likuma [61.1](https://likumi.lv/ta/id/59982#p61.1) un [62.pantā](https://likumi.lv/ta/id/59982#p62) noteiktajā kārtībā nododamas zvērinātam notāram, kurš aizstāj zvērinātu notāru vai kura palīgs aizstāj zvērinātu notāru. [..] [↑](#footnote-ref-2)